JURNALISTLARNI QAYTA TAYYORLASh XALQARO JAMOATChILIK MARKAZINI QOʻLLAB-QUVVATLASh TOʻGʻRISIDA
(resolution, 2021-02-22)

Ommaviy axborot vositalarida demokratiyalash jarayonlarini chuqurlashtirishga koʻmaklashish, chet mamlakatlar tajribasidan va jurnalistikaga qoʻyilayotgan zamonaviy talablardan kelib chiqib, vaqtli matbuot, televideniye va radio tizimining jurnalist kadrlar ijodiy faolligini va kasb-kor malakasini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidenti huzuridagi Davlat va jamiyat qurilishi akademiyasi, Konrad Adenauer nomidagi jamgʻarma, Ommaviy axborot vositalarini demokratiyalash va qoʻllab-quvvatlash ijtimoiy-siyosiy jamgʻarmasi va “Kamolot” jamgʻarmasi tomonidan Jurnalistlarni qayta tayyorlash xalqaro jamoatchilik markazi tashkil etilishi maʼqullansin. 2. Jurnalistlarni qayta tayyorlash xalqaro jamoatchilik markazi Ustavi Hukumatga qarashli boʻlmagan xalqaro jamoat tashkiloti sifatida Oʻzbekiston Respublikasi Adliya vazirligida roʻyxatdan oʻtkazilganligi maʼlumot uchun qabul qilinsin. Ustavda nazarda tutilganidek, ommaviy axborot vositalarida demokratiyalash jarayonlarini chuqurlashtirishga, yuqori malakali jurnalistlarni qayta tayyorlashga koʻmaklashish Markazning asosiy vazifalari hisoblanadi. Bunda quyidagi maqsadlar koʻzda tutiladi: axborotning senzuradan, mafkuralashuvdan toʻliq xalos boʻlishini nazrda tutgan holda aholi va jamiyatning xolis, ishonchli va xilma-xil axborotga boʻlgan ehtiyojlarini qondirish; ommaviy axborot vositalarida jamoatchilik fikri xilma-xilligini, inson eʼtiqodlari va qadr-qimmatiga hurmat bilan munosabatda boʻlishini, uning Oʻzbekiston Respublikasi Konstitutsiyasida va Inson huquqlari boʻyicha xalqaro xartiyada mustahkamlangan huquq va erkinliklarini aks ettirish; yondashuvlarning tengligini, materiallarni bayon qilishda mustaqillikni va hissiyotlarga berilmaslikni taʼminlash; aholini ommaviy axborot vositalari yordamida demokratiyalashni chuqurlashtirish, umuminsoniy qadriyatlarga, keng yoyilgan maʼnaviyat va maʼrifat gʻoyalariga nisbatan hurmat ruhida tarbiyalash jarayonlariga faol jalb qilish; jurnalistika etikasining umumiy tan olingan qonunlariga rioya etilishini taʼminlash; Oʻzbekiston Respublikasida ijtimoiy-huquqiy nashrlar, teleradiokanallar, gazeta va jurnallar tarmogʻi tashkil etilishiga koʻmaklashish. Jurnalistlarni qayta tayyorlash xalqaro jamoatchilik markazi Vatanimizning va chet ellarning Hukumatiga qarashli boʻlmagan tashkilotlari, yuridik va jismoniy shaxslari uchun ochiqdir. Markaz oʻz faoliyatini Davlat va jamiyat qurilishi akademiyasining oʻquv-ishlab chiqarish bazasida amalga oshiradi, u Toshkent shahar, Oʻzbekiston koʻchasidagi 45-uyga joylashgan. 3. Jurnalistlarni qayta tayyorlash xalqaro jamoatchilik markaziga Vazirlar Mahkamasining zaxira jamgʻarmasidan 10 mln soʻm ajratilsin. 5. Oʻzbekiston Respublikasi Tashqi iqtisodiy aloqalar vazirligi va Tashqi iqtisodiy faoliyat milliy banki Jurnalistlarni qayta tayyorlash xalqaro jamoatchilik markazini tashqi iqtisodiy faoliyat qatnashchisi sifatida roʻyxatdan oʻtkazsinlar hamda milliy va chet el valyutasida operatsiyalarni amalga oshirish uchun tegishli schyotlar ochsinlar. 6. Markaz oʻz Ustavida nazarda tutilgan ishlab chiqarish va boshqa tadbirkorlik faoliyatini amalga oshirish huquqiga ega ekanligiga rozilik berilsin. 7. Quyidagilarga: vazirliklar va idoralarning Jurnalistlarni qayta tayyorlash xalqaro jamoatchilik markazida kontrakt asosida ishlash uchun kelayotgan xorijiy mutaxassislardan mehmonxonalarda yashaganlik, transportdan foydalanganlik, viza xizmatlari uchun milliy valyutada va Oʻzbekiston Respublikasi fuqarolari uchun belgilangan miqdorlarda haq olishlariga; “Oʻzavtosanoat” uyushmasining Markazga ikkita “Neksiya”, bitta “Damas” avtomashinasini budjet tashkilotlari uchun nazarda tutilgan narxlarda sotishiga ruxsat berilsin. 8. Oʻzbekiston Respublikasi Markaziy banki Markazning buyurtmanomasi boʻyicha kontrakt asosida jalb etilayotgan chet el mutaxassislari va olimlari ishiga haq toʻlash uchun zarur summani belgilangan tartibda erkin almashtiriladigan valyutaga konvertatsiya qilsin. 9. Oʻzbekiston Respublikasi Aloqa vazirligi Jurnalistlarni qayta tayyorlash xalqaro jamoatchilik markazini shahar va Hukumat telefon aloqasi bilan taʼminlasin. 10. Mazkur qarorning bajarilishini nazorat qilish Bosh vazirning oʻrinbosari A.A. Azizxoʻjayev zimmasiga yuklansin.